ORDE do 29 de decembro de 2010 pola que se establecen as bases reguladoras para a concesión de axudas a entidades locais de Galicia para o financiamento de proxectos en materia de xestión de residuos, ao tempo que se fai pública a súa convocatoria para o ano 2011, cofinanciada polo Fondo Europeo de Desenvolvemento Rexional, no marco do Programa operativo Feder Galicia 2007-2013.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 04/01/2011

A Consellería de Medio Ambiente, Territorio e Infraestruturas, segundo o establecido no Decreto 316/2009, do 4 de xuño, polo que se establece a súa estrutura orgánica, é o órgano da Administración da comunidade autónoma ao que lle corresponden, entre outras, o exercicio das competencias e funcións en materia de ambiente consonte o establecido no Estatuto de autonomía de Galicia, nos termos sinalados na Constitución española.
Pola súa banda e segundo se sinala no citado decreto, a Secretaría Xeral de Calidade e Avaliación Ambiental exercerá as competencias e funcións en materia de avaliación e control da incidencia que sobre o ambiente provoque a actividade humana, o fomento de sistemas e estratexias de corrección da dita incidencia, a avaliación dos efectos de determinados plans e programas no ambiente, o impulso da investigación ambiental e o desenvolvemento tecnolóxico e a súa posta en marcha para o logro da adecuada protección ambiental e o desenvolvemento de estudos e informes en materia de ambiente.
De acordo co anterior, esta orde de axudas vai destinada a subvencionar aquelas actuacións, iniciativas e proxectos que poidan desenvolver as entidades locais de Galicia en materia de xestión de residuos.
Así, en materia de residuos correspóndelle a esta secretaría xeral o control da súa xestión así como o fomento das accións de redución, reciclaxe e recuperación de residuos e dos programas de colaboración cos concellos e con outras organizacións para a aplicación das accións indicadas mentres que as entidades locais son competentes para a xestión dos residuos urbanos nos termos previstos na Lei 10/2008, do 3 de novembro, de residuos de Galicia e na Lei 10/1998, do 21 de abril, básica de residuos. En particular, correspóndelles a estas a xestión dos servizos públicos de recolla, transporte, valorización e eliminación de residuos urbanos ou municipais de forma directa ou indirecta, así como a implantación de sistemas de recolla selectiva de residuos urbanos ou municipais que posibiliten a súa reciclaxe e outras formas de valorización.
Cómpre sinalar que as actuacións referidas nos capítulos III-Das subvencións para a introdución de melloras na xestión e explotación dos puntos limpos así como noutras infraestruturas municipais destinadas á xestión de residuos e IV-Das subvencións para a prevención e recollida selectiva de residuos deste texto, están cofinanciadas nun 70% polo Fondo Europeo de Desenvolvemento Rexional (Feder), ao abeiro do disposto no Regulamento (CE) 1080/2006, do Parlamento Europeo e do Consello, do 5 de xullo, relativo ao Fondo Europeo de Desenvolvemento Rexional; no Regulamento 1083/2006, do Consello, do 11 de xullo, polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión así como no Regulamento (CE) 1828/2006, da Comisión, do 8 de decembro de 2006, polo que se fixan as normas de desenvolvemento do Regulamento 1083/2006.
As actuacións subvencionables están incluídas, segundo se sinala a continuación, no eixe 3, categoría de gasto 44, do Programa operativo Feder Galicia 2007-2013:
a) Subvencións para a introdución de melloras na xestión e explotación dos puntos limpos así como noutras infraestruturas municipais destinadas á xestión de residuos: 3.44.4.
b) Subvencións para a prevención e recollida selectiva de residuos: 3.44.6.
De conformidade co que se sinalou, a Consellería de Medio Ambiente, Territorio e Infraestruturas fai pública por medio desta orde esta convocatoria de axudas destinadas a estimular e promover a acción das entidades locais nos ámbitos de actuación propostos.
En virtude do anterior, no uso das atribucións que me confire o artigo 34º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Capítulo I
Disposicións xerais
Artigo 1º.-Finalidade, obxecto e destinatarios.
1. Esta orde ten por obxecto regular a concesión, polo procedemento de concorrencia, e facer pública para o ano 2011, a convocatoria de subvencións para o financiamento de proxectos en materia de xestión de residuos destinadas a entidades locais da Comunidade Autónoma de Galicia, tales como concellos, mancomunidades, deputacións provinciais e outras agrupacións de municipios legalmente constituídos.
2. Non poderán ser beneficiarias das axudas as entidades incursas nalgún dos supostos previstos nos números 2 e 3 do artigo 10º da Lei 9/2007, do 13 de xuño, de subvencións de Galicia.
3. As entidades beneficiarias deberán cumprir as obrigas que se lles exixe no artigo 11º da Lei 9/2007.
4. Ningunha entidade local das consideradas no número 1 poderá:
-Presentar solicitude de subvención de maneira simultánea, e polo mesmo concepto, individualmente e a través doutro tipo de agrupación ou colaboración.
-Figurar en máis dunha solicitude colectiva polo mesmo concepto subvencionable.
Artigo 2º.-Réxime xurídico e principios de aplicación.
As axudas reguladas nesta orde concederanse ao abeiro do establecido nestas bases reguladoras e baixo os principios de publicidade, obxectividade, transparencia, igualdade, non discriminación, eficacia e eficiencia.
Así mesmo, axustaranse, con carácter xeral, ao establecido nas disposicións que se sinalan:
-Lei 9/2007, do 13 de xuño, de subvencións de Galicia.
-Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
-Lei 9/2009, de 23 de decembro, de orzamentos xerais da Comunidade Autónoma de Galicia para o ano 2010.
-Lei 4/2006, de 30 de xuño, de transparencia e boas prácticas na Administración pública galega.
-Regulamento (CE) 1080/2006, do Parlamento Europeo e do Consello, do 5 de xullo, relativo ao Fondo Europeo de Desenvolvemento Rexional.
-Regulamento 1083/2006, do Consello, do 11 de xullo, polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión.
-Regulamento (CE) 1828/2006, da Comisión, do 8 de decembro, polo que se fixan as normas de desenvolvemento do Regulamento 1083/2006.
Supletoriamente, tamén resultan de aplicación:
-A Lei 38/2003, do 17 de novembro, xeral de subvencións.
-O Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
-A Lei 30/1992, do 26 de novembro, de réxime xurídico das administracións públicas e do procedemento administrativo común.
Así como as demais normas citadas nesta orde e aqueloutras que resulten de aplicación.
Artigo 3º.-Liñas subvencionables.
1. A área temática á que van destinadas estas axudas é a xestión de residuos. De xeito máis específico, as modalidades de axudas previstas nesta orde teñen por obxecto:
-O transporte de residuos sólidos urbanos de bolsa negra ata as estacións de transferencia ou plantas de xestión de residuos máis próximas.
-A introdución de melloras na xestión e explotación dos puntos limpos así como noutras infraestruturas municipais destinadas á xestión de residuos.
-A prevención e recolla selectiva de residuos.
2. Para aqueles casos en que o correspondente capítulo o considere, as medidas de educación e sensibilización ambiental deben consistir en:
-Campañas, exposicións, xornadas, conferencias, etcétera.
-Edición de folletos, guías informativas e/ou outro tipo de publicacións divulgativas.
-Deseño e posta en marcha de instrumentos de información innovadores que favorezan o coñecemento e a mellora dos problemas ambientais, a existencia de puntos limpos e a súa función, así como as actividades obxecto do proxecto presentado.
-Outras actuacións similares que respondan á finalidade de difusión e información ambiental perseguida nesta orde.
Todas as actuacións relacionadas coa educación e sensibilización ambiental deberán cumprir os requisitos establecidos nos números 2 e 3 do artigo 30º, obrigas dos beneficiarios.
3. As entidades solicitantes poderán subcontratar a realización do 100 % da actividade subvencionada nos termos do artigo 27º da Lei 9/2007, de subvencións de Galicia.
4. Á descrición das características e requisitos específicos de cada unha destas liñas subvencionables destínanse os capítulos que seguen.
Artigo 4º.-Solicitude e documentación común.
1. As solicitudes, segundo o modelo normalizado que se xunta como anexo I e acompañadas da documentación que se sinala, deberán ir dirixidas ao conselleiro de Medio Ambiente, Territorio e Infraestruturas e deberán ser presentadas, preferentemente, no rexistro da Secretaría Xeral de Calidade e Avaliación Ambiental (San Lázaro, s/n, 15781 Santiago de Compostela) ou en calquera dos lugares previstos no artigo 38º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Os modelos de solicitude, independentemente da súa publicación como anexos a esta convocatoria, poderán obterse na páxina web institucional da Xunta de Galicia así como na da Consellería de Medio Ambiente, Territorio e Infraestruturas.
3. O prazo de presentación das solicitudes será de corenta e cinco días naturais contados desde o día seguinte ao da publicación da convocatoria no Diario Oficial de Galicia.
4. Xunto coa solicitude deberase presentar a documentación que en cada caso corresponda, segundo o que se sinala para cada modalidade de axuda nos capítulos que seguen, así como a xenérica que se relaciona a continuación:
-Certificación do secretario ou secretaria da entidade local en que consten os seguintes extremos:
*O acordo adoptado polo órgano competente da entidade local polo cal se aproba a súa participación nesta convocatoria de axuda.
*A representación que desempeña a persoa que asina a solicitude.
-Declaración do conxunto de todas as axudas solicitadas ou percibidas para a mesma finalidade de calquera Administración pública ou entidade delas dependentes, no modelo que se xunta como anexo II.
-Tratándose de solicitudes presentadas por entidades de carácter supramunicipal, deberán acompañarse dun certificado, asinado polo secretario ou secretaria da entidade, no que se indiquen os concellos para os que se solicita a subvención.
-Así mesmo, ademais do sinalado con anterioridade, a entidade solicitante deberá remitir calquera outra documentación que considere oportuna para os efectos do establecido, se é o caso, como criterios de valoración, en función do capítulo considerado e co fin de que a comisión de avaliación poida determinar o seu cumprimento ou non destes para a valoración e prelación das solicitudes presentadas.
Capítulo II
Das subvencións para o transporte de residuos sólidos urbanos de bolsa negra ata as estacións de transferencia ou plantas de xestión máis próximas
Artigo 5º.-Actuacións subvencionables.
Serán obxecto de axudas os custos derivados do transporte de residuos sólidos urbanos de bolsa negra desde os concellos ata a estación de transferencia ou planta de xestión máis próxima, sempre que se cumpran os seguintes requisitos:
a) A estación de transferencia ou planta de xestión máis próxima deberá estar afastada máis de 25 quilómetros da casa do concello. O cómputo desta distancia non poderá ser o resultado de sumar aos quilómetros de ida, os de volta. Este requisito determinará que a solicitude presentada pola entidade local sexa admitida ou non.
Non obstante o anterior, unha vez admitida a solicitude, debe significarse que para o cómputo dos quilómetros subvencionables se terá en conta a distancia existente, tanto de ida como de volta, desde a parroquia máis afastada da planta de transferencia que lle corresponda á entidade local solicitante. Para estes efectos só se subvencionarán os quilómetros que resulten a partir do quilómetro 26.
No caso de entidades supramunicipais, só se poderá solicitar a axuda correspondente para os concellos que cumpran tal condición.
Cando o concello pase a dispor dunha estación de transferencia ou planta de xestión a unha distancia igual ou inferior á indicada no parágrafo anterior, deixará de beneficiarse das axudas dispostas nesta orde a partir do momento en que comece a facer entrega dos seus residuos na nova planta.
b) Ter subscrito contrato coa Sociedade Galega do Medio Ambiente ou outro xestor final de residuos de Galicia para a xestión dos residuos sólidos urbanos de bolsa negra producidos no concello.
Artigo 6º.-Documentación específica.
Xunto coa documentación establecida no artigo 4º desta orde, deberá presentar:
-Fotocopia compulsada do contrato coa Sociedade Galega de Medio Ambiente ou con outro xestor final de residuos de Galicia para a xestión dos residuos sólidos urbanos de bolsa negra producidos na entidade local. Non será necesario presentar esta documentación se xa se entregou en convocatorias anteriores debendo, unicamente, indicalo na solicitude.
-Certificación do secretario da entidade local, co visto e prace do presidente-alcalde, en que se faga constar a poboación de dereito a día 1 do primeiro mes subvencionable, segundo os datos do último padrón de habitantes da entidade local. Para a convocatoria que se abre por medio desta orde, este certificado deberá ir referido ao 1 de novembro de 2010.
-Certificación en que se sinale cal é a parroquia do concello máis afastada da estación de transferencia ou planta de xestión que lle corresponda.
Artigo 7º.-Criterios de cálculo para a valoración da axuda.
A contía da axuda que a Consellería de Medio Ambiente, Territorio e Infraestruturas outorgará á entidade local solicitante calcularase, en función dunha estimación dos residuos sólidos urbanos de bolsa negra producidos por cada concello, tomando como base:
-A consideración dos concellos como rurais ou semiurbanos.
-Os quilogramos/habitante/día producidos.
-A poboación empadroada no concello.
-Os quilómetros percorridos por riba dos 25.
Artigo 8º.-Contía das axudas.
Para o cálculo desta estimación deberase ter en conta o coeficiente de 0,66 quilogramos/habitante/día asignado aos concellos considerados rurais e de 0,99 quilogramos/habitante/día para os concellos semiurbanos.
Polo tanto, a estimación dos residuos producidos por cada concello será o resultado de multiplicar o número de habitantes polo coeficiente correspondente de 0,66 ou 0,99.
A contía da axuda que se aboará será, como máximo, de 0,16 euros/tonelada/quilómetro subvencionable en función do número de solicitudes que resulten beneficiarias e do crédito orzamentario establecido nesta orde.
No caso dunha entidade supramunicipal, o importe será o resultado de sumar as cantidades que lle correspondan a cada un dos concellos con dereito a subvención que comprende, tendo en conta os límites establecidos neste artigo.
Artigo 9º.-Documentación específica para a xustificación e o pagamento.
1. O pagamento efectuarase logo da recepción, nesta consellería, do certificado expedido pola Sociedade Galega do Medio Ambiente ou xestor final de residuos autorizado no que se faga constar:
a) A cantidade de residuos entregados pola entidade local correspondente nas súas instalacións no período a que se refire o pagamento.
b) Que a entidade local beneficiaria non ten, no momento da expedición do oportuno certificado, pendentes de pagamento débedas vencibles e exixibles contraídas coa Sociedade Galega do Medio Ambiente ou xestor final autorizado pola xestión dos residuos sólidos urbanos de bolsa negra entregados nas súas instalacións.
2. Declaración complementaria das axudas solicitadas ou concedidas para a mesma finalidade das distintas administracións públicas competentes mediante o anexo II.
3. A sinatura da solicitude presentada ao abeiro desta orde autoriza á Consellería de Medio Ambiente, Territorio e Infraestruturas a obter da Sociedade Galega do Medio Ambiente ou xestor final de residuos os datos necesarios para o cálculo e pagamento da axuda que finalmente lle corresponda.
Capítulo III
Das subvencións para a introdución de melloras na xestión e explotación dos puntos limpos así como noutras infraestruturas municipais destinadas á xestión de residuos
Artigo 10º.-Actuacións subvencionables.
Subvencionaranse ao abeiro desta orde:
a) Investimentos nos puntos limpos que repercutan nun incremento da eficiencia do servizo proporcionado. Consideraranse actuacións subvencionables a adquisición de aparellos e equipamentos (básculas, máquinas de compactación, ...), compra ou substitución de contedores, adaptación das instalacións para acadar a recepción separada dunha maior variedade e cantidade de residuos ou calquera outra clase de actuación que supoña unha mellora apreciable do funcionamento do punto limpo.
b) Establecemento de pequenos puntos limpos urbanos, entendendo por tales instalacións de reducido tamaño de recolla selectiva nunha zona céntrica da vila. Neste caso a entidade local deberase comprometer a manter en funcionamento o servizo obxecto da axuda, cando menos, 5 anos desde a finalización do prazo de execución.
c) Compra de minipuntos limpos, sendo estes contedores de carácter urbano que permiten a recolla selectiva de varios residuos, tanto de tipo doméstico como de oficina, de pequeno tamaño (cartuchos de tinta baleiros, pilas, teléfonos móbiles, lámpadas, ...) para instalar en vías urbanas ou en locais de carácter público como bibliotecas, estacións de autobuses, de trens, a casa do concello, etcétera. Neste caso, e co fin de asegurar un correcto funcionamento dos minipuntos adquiridos e instalados, a entidade beneficiaria deberase comprometer ao seu mantemento e xestión cando menos 5 anos desde a finalización do prazo de execución. Isto inclúe a limpeza, o mantemento técnico, a reposición de danos producidos por vandalismo, a recollida dos residuos por parte de xestores autorizados e a elaboración de informes estatísticos anuais.
d) Introdución de melloras na xestión e explotación de infraestruturas municipais destinadas á xestión doutros residuos tales como os denominados RCD (Residuos de Construción e Demolición).
e) Adaptación ou adecuación de instalacións de almacenamento temporal dos RAEE (Residuos de Aparellos Eléctricos e Electrónicos) de conformidade cos requisitos técnicos exixidos para estas no número 1 do anexo IV do Real decreto 208/2005, do 25 de febreiro, sobre aparellos eléctricos e electrónicos e a xestión dos seus residuos.
f) Outras actuacións relacionadas co obxecto deste capítulo.
As actuacións incluídas neste punto poderán ir acompañadas de campañas de educación e sensibilización que teñan como obxectivo a promoción tanto dos puntos limpos como do resto de propostas presentadas. Estas deberán axustarse ao que establece o artigo 3º.-Liñas subvencionables, sobre elas.
Artigo 11º.-Documentación específica.
Os proxectos presentados deberán conter unha descrición clara das actividades que se van desenvolver, tanto desde o punto de vista técnico como económico, así como os datos e a información requirida para o tipo de actuación ou actuacións para as que se solicita a axuda.
Así, xunto coa documentación establecida no artigo 4º desta orde, deberase remitir unha memoria explicativa que:
-Non poderá superar as 15 páxinas de extensión.
-Incluirá a información técnica oportuna en relación co proxecto facendo referencia, necesariamente, aos datos e extremos que a seguir se sinalan.
-Reproducirá a estrutura e enumeración que se facilita a continuación.
Contido da memoria explicativa:
1) Denominación e breve descrición do proxecto.
2) Enumeración e concreción de cada unha das actividades que se van desenvolver dentro do prazo de execución.
3) Obxectivos perseguidos e destinatarios das actuacións propostas. Será preciso neste punto a referencia ás melloras ou beneficios ambientais para acadar.
4) Se procede, e de forma detallada, as medidas de educación e sensibilización ambiental que se van desenvolver, dentro do prazo de execución e incluídas no proxecto.
5) Se é o caso, cronograma e duración do proxecto tendo en conta o prazo límite establecido no artigo 30º.
6) Indicadores de seguimento e avaliación dos obxectivos propostos.
7) Orzamento detallado da previsión de gastos subvencionables especificando as diferentes partidas.
8) Financiamento (importe total do proxecto, fontes e porcentaxe de subvención que se solicita sobre o custo total do proxecto, se é o caso).
9) Calquera outra información que se considere de interese.
Artigo 12º.-Criterios de valoración.
1) En función da poboación da entidade local: ata 5 puntos.
-No caso de entidades locais que atendan unha poboación superior aos 20.000 habitantes: 1 punto.
-Se a entidade local atende unha poboación inferior aos 20.000 habitantes pero superior aos 5.000 habitantes: 3 puntos.
-Naqueles casos en que a entidade local preste servizo a unha poboación inferior aos 5.000 habitantes ou sexa solicitada a axuda por un ente supramunicipal: 5 puntos.
2) No caso de que a entidade decida cofinanciar parte do proxecto ou actividade: ata 5 puntos.
i. Se o nivel de cofinanciamento é superior ao 10% ata o 30%: 1 punto.
ii. Por importe superior ao 30% ata o 50%: 3 puntos.
iii. Por importe superior ao 50%: 5 puntos.
3) A coherencia, calidade e claridade do proxecto (definición, planificación, dispoñibilidade de recursos, indicadores de execución e de avaliación de resultados, ): ata 10 puntos.
4) Grao de interese do proxecto presentado, en función do beneficio achegado e/ou contribución á realización das prioridades e obxectivos fixados polo actual marco normativo (en particular, pola Lei 10/2008, do 3 de novembro, de residuos de Galicia; DOG nº 174, do 18 de novembro) ata 10 puntos.
5) Pola correcta presentación da solicitude xunto coa totalidade da documentación necesaria no prazo establecido nesta orde: 2 puntos.
6) Cando proceda, polo emprego do galego na realización ou difusión do proxecto ou actividade que se vai subvencionar: 2 puntos.
Artigo 13º.-Contía das axudas.
As contías das axudas que outorgará a Consellería de Medio Ambiente, Territorio e Infraestruturas poderán acadar, dependendo da valoración realizada pola súa parte, ata o 100 % do custo do proxecto presentado, IVE non incluído, cos límites seguintes:
i. Ata un máximo de 35.000  por entidade solicitante.
ii. No caso que a axuda fose solicitada por entidades de carácter supramunicipal, o importe será dun máximo de 50.000  de subvención total.
No caso de que estas vaian acompañadas de medidas de educación e sensibilización ambiental, o importe máximo das devanditas medidas non poderá superar o 20 % do custo total do proxecto.
Artigo 14º.-Documentación específica para a xustificación e o pagamento.
Ademais do requirido no artigo 28º desta orde, no caso que o proxecto consista no establecemento de pequenos puntos limpos urbanos, a entidade local deberá achegar un certificado, asinado polo secretario ou secretaria da devandita entidade, polo que se comprometen a manter en funcionamento o servizo obxecto da axuda cando menos 5 anos desde a finalización do prazo de execución.
Por outra banda, cando a actuación financiada consista na compra e instalación de minipuntos limpos, a entidade beneficiaria deberá achegar un certificado, asinado polo secretario ou secretaria da devandita entidade, comprometéndose ao seu mantemento e xestión, que comprende as actuacións indicadas no artigo 10º letra c), cando menos 5 anos desde a finalización do prazo de execución.
Capítulo IV
Das subvencións para a prevención e recollida selectiva de residuos
Artigo 15º.-Actuacións subvencionables.
Ao abeiro deste capítulo, as entidades locais interesadas poderán solicitar axudas para o desenvolvemento de proxectos relativos:
1. Á elaboración de programas locais de prevención de residuos municipais.
2. Ao fomento da autocompostaxe: proxectos que teñan por finalidade o fomento da recolla selectiva de materia orgánica e/ou a autocompostaxe, que inicien a prestación do servizo ou o amplíen a un ámbito superior e/ou realicen actuacións que impliquen unha mellora substancial cuantitativa e cualitativa da recolla selectiva da fracción orgánica (xerada nos fogares, no sector restauración ou en establecementos de consumo ou mesmo os residuos biodegradables que se orixinen en parques ou xardíns) así como da súa compostaxe.
Incluiríanse neste punto a adquisición de cubos de recollida selectiva, bolsas de compostaxe, contedores, compostadores (tanto de uso individual como colectivo), actuacións de asesoramento, de información e comunicación, equipos para a xestión e trituración destes residuos, etcétera.
Cando o proxecto prevexa a adquisición e distribución de compostadores, e co fin de asegurar un correcto uso deles, a entidade beneficiaria deberá comprometerse a facer un seguimento do proceso de compostaxe durante un período mínimo de 6 meses.
3. Ambientalización de eventos, acontecementos e festas populares.
4. Á posta en marcha de sistemas especiais de recolla selectiva, reutilización e reciclaxe de residuos que non estean previstos dentro dun sistema integrado de xestión (tales como aceites de cociña, etcétera).
5. Á promoción da reparación e reutilización de equipamentos e produtos (mercados de segunda man ou de intercambio, talleres de reparación de aparellos eléctricos e electrónicos reutilizables ...).
6. A outras actuacións en materia de prevención (envases, bolsas de compra, publicidade gratuíta, etcétera) ou fomento da compra e consumo responsable.
7. A outras actuacións relacionadas co obxecto desta liña subvencionable.
As actuacións incluídas neste punto poderán ir acompañadas de campañas de educación e sensibilización sobre o obxecto do proxecto presentado. Estas deberán axustarse ao que establece o artigo 3º.-Liñas subvencionables, sobre estas.
Artigo 16º.-Documentación específica.
Así, xunto coa documentación establecida no artigo 4º desta orde, deberase remitir unha memoria explicativa que:
-Non poderá superar as 15 páxinas de extensión.
-Incluirá a información técnica oportuna en relación co proxecto facendo referencia, necesariamente, aos datos e extremos que a seguir se sinalan.
-Reproducirá a estrutura e enumeración que se facilita a continuación.
Contido da memoria explicativa:
1) Denominación e breve descrición do proxecto.
2) Enumeración e concreción de cada unha das actividades que se van desenvolver dentro do prazo de execución.
3) Obxectivos perseguidos e destinatarios das actuacións propostas. Será preciso neste punto a referencia ás melloras ou beneficios ambientais que se van acadar.
4) Se procede, e de forma detallada, as medidas de educación e sensibilización ambiental que se van desenvolver, dentro do prazo de execución e incluídas no proxecto.
5) Se é o caso, cronograma e duración do proxecto tendo en conta o prazo límite establecido no artigo 30º.
6) Indicadores de seguimento e avaliación dos obxectivos ambientais propostos.
7) Orzamento detallado da previsión de gastos subvencionables especificando as diferentes partidas.
8) Financiamento (importe total do proxecto, fontes e porcentaxe de subvención que se solicita sobre o custo total do proxecto, se é o caso).
9) Calquera outra información que se considere de interese.
Artigo 17º.-Criterios de valoración.
1) Tratándose de concellos ou entidades de carácter maioritariamente rural: 5 puntos.
2) Pola coherencia, calidade e claridade do proxecto (definición, planificación, dispoñibilidade de recursos, indicadores de execución e de avaliación de resultados ) así como no caso daqueles proxectos innovadores e que poidan presentar un interese especial para a súa aplicación noutras entidades locais: ata 10 puntos.
3) Grao de interese do proxecto presentado, en función do beneficio achegado e/ou contribución á realización das prioridades e obxectivos fixados polo actual marco normativo (en particular pola Lei 10/2008, do 3 de novembro, de residuos de Galicia; DOG nº 174, do 18 de novembro): ata 10 puntos.
4) No caso de que a entidade decida cofinanciar parte do proxecto ou actividade: ata 5 puntos.
i. Se o nivel de cofinanciamento é superior ao 10% ata o 30%: 1 punto.
ii. Por importe superior ao 30% ata o 50%: 3 puntos.
iii. Por importe superior ao 50%: 5 puntos.
5) Pola correcta presentación da solicitude xunto coa totalidade da documentación necesaria no prazo establecido nesta orde: 2 puntos.
6) Cando proceda, polo emprego do galego na realización ou difusión do proxecto ou actividade que se vai subvencionar: 2 puntos.
Artigo 18º.-Contía das axudas.
As contías das axudas que outorgará a Consellería de Medio Ambiente, Territorio e Infraestruturas poderán acadar, dependendo da valoración realizada pola súa parte, ata o 100% do custo do proxecto, IVE non incluído, presentado cos límites seguintes:
i. Ata un máximo de 35.000  por entidade solicitante.
ii. No caso que a axuda fose solicitada por entidades de carácter supramunicipal, o importe será dun máximo de 50.000  de subvención total.
No caso de que estas vaian acompañadas de medidas de educación e sensibilización ambiental, o importe máximo das devanditas medidas non poderá superar o 20% do custo total do proxecto.
Artigo 19º.-Documentación específica para a xustificación e o pagamento.
Ademais do requirido no artigo 28º desta orde, no caso de proxectos que teñan por obxecto as actuacións previstas no artigo 15º, o pagamento da axuda quedará condicionado á remisión dunha memoria relativa aos resultados acadados na aplicación das medidas ambientais, obxecto da subvención, que deberá ter en conta o plan de seguimento e avaliación dos resultados previsto, así como a posible continuidade das actuacións propostas.
Cando o proxecto consista en actuacións de fomento da autocompostaxe, a entidade beneficiaria deberá presentar un certificado, asinado polo secretario ou secretaria da devandita entidade, polo que se comprometen a facer un seguimento do proceso de compostaxe durante un período mínimo de 6 meses.
Capítulo V
Tramitación, resolución, xustificación e pagamento
Artigo 20º.-Procedemento de concesión.
Nas actuacións subvencionables mencionadas nos seguintes capítulos:
1) Capítulo III-Das subvencións para a introdución de melloras na xestión e explotación dos puntos limpos, así como noutras infraestruturas municipais destinadas á xestión de residuos.
2) Capítulo IV-Das subvencións para a prevención e recollida selectiva de residuos.
O procedemento que se empregará para a concesión das axudas será o previsto no artigo 19º, punto 1 da Lei 9/2007, de subvencións de Galicia, no que se sinala que o procedemento ordinario de concesión de subvencións tramitarase en réxime de concorrencia competitiva. Para estes efectos, ten a consideración de concorrencia competitiva o procedemento mediante o cal a concesión das subvencións se realiza a través da comparación das solicitudes presentadas, co fin de establecer unha prelación entre estas, de acordo cos criterios de valoración fixados nos distintos capítulos desta orde, e adxudicar, co límite que marca o crédito dispoñible, aquelas que obtivesen maior valoración en aplicación dos devanditos criterios.
No caso das solicitudes presentadas ao abeiro do establecido no capítulo II-Transporte de residuos sólidos urbanos de bolsa negra ata as estacións de transferencia ou plantas de xestión, a súa concesión rexerase polo establecido no número 3 do artigo 19º da Lei 9/2007, en que establece, con carácter excepcional, que o órgano competente poderá proceder ao rateo, entre os beneficiarios da subvención, do importe global máximo destinado ás subvencións, sempre que así se prevexa nas bases reguladoras.
Artigo 21º.-Tramitación e resolución.
1. A Secretaría Xeral de Calidade e Avaliación Ambiental, como órgano instrutor do procedemento, revisará as solicitudes recibidas e a documentación presentada. No caso de estar incompleta, conter erros ou non presentar toda a necesaria, requirirase o solicitante para que, no prazo de dez días contados a partir do día seguinte ao da recepción do requirimento, emende a falta ou achegue os documentos preceptivos, indicándolle que, se non o fixese, poderase considerar desistido da súa petición, arquivándoa sen máis trámites, de acordo co disposto no artigo 71º.1 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo resolución que para o efecto se dite.
2. As solicitudes xunto coa documentación completa requirida serán postas á disposición dunha comisión de avaliación para a súa valoración e informe, segundo os criterios de valoracións establecidos nos distintos capítulos desta orde, do cal elevarán a correspondente proposta de resolución de concesión das axudas.
No caso de consideralo oportuno, e con anterioridade a elaboración da proposta de resolución, poderase solicitar informe das distintas subdireccións xerais da Secretaría Xeral de Calidade e Avaliación Ambiental con competencias nas materias obxecto destas axudas.
A comisión de avaliación estará presidida polo titular da Subdirección Xeral de Coordinación Ambiental, ou persoa en que delegue, e integrada polos titulares das subdireccións xerais de Calidade Ambiental, de Avaliación Ambiental e de Investigación, Cambio Climático e Información Ambiental, ou persoas en que deleguen, actuando como secretario o titular do Servizo de Apoio Técnico Ambiental.
Á vista das solicitudes recibidas, a comisión de avaliación poderá acordar a agrupación dos proxectos recibidos, atendendo aos grupos e liñas de actuacións subvencionables a que se refire o artigo Actuacións subvencionables de cada un dos capítulos III e IV desta orde, asignando a cada grupo e/ou liña unha porcentaxe do crédito, así como a fixación dunha puntuación mínima para acceder á obtención destas axudas.
Todas as decisións tomadas pola comisión de avaliación faranse constar de xeito motivado na acta en que se propoñan as axudas concedidas e os criterios empregados.
3. O prazo para resolver será de cinco meses desde a publicación desta convocatoria no Diario Oficial de Galicia.
4. Transcorrido o prazo para resolver sen que o interesado recibise comunicación expresa, entenderanse desestimadas as súas pretensións por silencio administrativo, conforme prevé o artigo 23º.5 da Lei 9/2007, do 13 de xuño, de subvencións de Galicia, sen prexuízo da obriga legal de resolver expresamente conforme o disposto nos artigos 42º e 44º da Lei 30/1992, do 26 de novembro, de réxime xurídico das administracións públicas e do procedemento administrativo común.
5. Notificada a resolución de concesión da axuda, os beneficiarios disporán de dez días para a aceptación da axuda. Transcorrido este sen que se producise manifestación expresa, entenderase aceptada tacitamente.
Artigo 22º.-Recursos.
A resolución ditada porá fin á vía administrativa e contra ela poderase interpor, consonte dispoñen os artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común, recurso potestativo de reposición ante o conselleiro de Medio Ambiente, Territorio e Infraestruturas, no prazo dun mes contado a partir do día seguinte ao da recepción da notificación da resolución, ou desde o prazo de tres meses desde que se entenda desestimada por silencio administrativo, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses se a resolución fose expresa, ou de seis meses desde que se entenda desestimada por silencio administrativo.
Artigo 23º.-Período subvencionable.
O período subvencionable para a convocatoria que se abre por medio desta orde abarcará os gastos relativos ás actuacións das liñas subvencionables a que se refire o artigo 3º realizados pola entidade beneficiaria entre o 1 de novembro de 2010 e o 31 de outubro de 2011, ambos inclusive, de acordo coas especificacións contidas nesta orde.
Artigo 24º.-Gastos subvencionables.
1. Serán gastos subvencionables para os efectos das axudas previstas nesta orde aqueles que cumpran o establecido na Orde EHA/524/2008, do 26 de febreiro, pola que se aproban as normas sobre os gastos subvencionables dos programas operativos do Fondo Europeo de Desenvolvemento Rexional e do Fondo de Cohesión (BOE nº 53, do 1 de marzo).
2. Terán a consideración de gastos subvencionables os custos relacionados directamente co proxecto para o que se solicita a axuda.
3. Non terán a consideración de gastos subvencionables, coas excepcións establecidas neste artigo, os seguintes:
-O imposto sobre o valor engadido (IVE).
-Os gastos realizados fóra do prazo de execución establecido para o desenvolvemento dos proxectos obxecto de subvención.
-A adquisición de locais.
-A realización de obras de construción así como a adquisición de materiais para as devanditas obras salvo:
*A realización de pequenas reformas nun punto limpo sempre que non afecten a súa estrutura e deseño orixinal.
*O acondicionamento de instalacións pertencentes á entidade local solicitante coa finalidade de destinalas ao establecemento dun punto limpo urbano. Isto comprenderá, ademais da súa adaptación, o equipamento necesario para o seu funcionamento.
-As taxas de calquera tipo, os gastos financeiros, así como os gastos de asesoría xurídica ou financeira.
-Os gastos de persoal da entidade solicitante tanto propio como contratado.
-Os gastos de mantemento e explotación, considerándose como tales os seguintes:
a) Aluguer, comunidade, seguros, reparación e conservación do local e mobiliario da oficina.
b) Gastos de subministración inherentes á actividade desenvolvida, como servizo de telecomunicación (teléfono, fax e internet), servizo de correos, material de oficina, electricidade, auga e limpeza.
-A merca de equipamento de oficina, así como de equipos informáticos e software.
4. Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar, como mínimo, tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude.
Artigo 25º.-Publicidade das axudas.
1. Coa finalidade de garantir o cumprimento dos principios de publicidade, concorrencia, obxectividade, transparencia, igualdade e non discriminación, de conformidade co previsto no artigo 15º da Lei 9/2007, do 13 de xuño, de subvencións de Galicia, serán obxecto de publicación do Diario Oficial de Galicia as axudas outorgadas, expresando a convocatoria, programa e crédito orzamentario a que se imputen, o beneficiario, a cantidade concedida e a finalidade da subvención.
2. Así mesmo, de conformidade co establecido no artigo 13º, punto 4 da Lei 4/2006, do 30 de xuño, de transparencia e boas prácticas na Administración pública galega, a Consellería de Medio Ambiente, Territorio e Infraestruturas publicará na súa páxina web oficial a relación de beneficiarios e o importe das axudas concedidas, expresando, así mesmo, a convocatoria, programa e crédito orzamentario a que se imputen e a finalidade da subvención, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
3. Non será necesaria a publicación nos supostos previstos no artigo 15º.2 da Lei 9/2007, do 13 de xuño, de subvencións de Galicia. O beneficiario poderá facer constar o seu dereito a que non se fagan públicos os seus dereitos no suposto previsto na letra d) do parágrafo 2 do devandito artigo 15º da Lei 9/2007, do 13 de xuño.
4. De conformidade co artigo 15º.3 da Lei 9/2007, do 13 de xuño, de subvencións de Galicia, os beneficiarios deberán dar publicidade da subvención concedida en toda actividade relacionada co obxecto da subvención.
5. As resolucións de concesión da subvención incluiranse no Rexistro Público de Subvencións dependente da Consellería de Facenda, sen prexuízo do disposto no artigo 5º da Lei orgánica 15/1999, do 13 de decembro, de protección de datos de carácter persoal. Os datos incorporados a este poderán ser obxecto de rectificación, cancelación e oposición polo interesado.
6. As propostas que resulten seleccionadas pasarán a formar parte da lista pública de beneficiarios prevista nos artigos 6º e 7º.2 d) do Regulamento (CE) 1828/2006, da Comisión, do 8 de decembro.
Artigo 26º.-Modificación da resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, de acordo co disposto no artigo 17º.4 da Lei 9/2007, do 13 de xuño, de subvencións de Galicia.
Artigo 27º.-Redución do pagamento.
Se o custo xustificado da actividade ou investimento fose inferior ao que figura na resolución de concesión, manterase a axuda pero diminuirase proporcionalmente o seu importe, sempre que coa parte realmente executada se poida entender cumplida a finalidade da subvención.
Artigo 28º.-Documentación común para a xustificación e o pagamento.
1. Os requirimentos de documentación establecidos neste artigo serán de aplicación para todos os proxectos presentados dentro desta orde excepto os referidos ao capítulo II-Das subvencións para o transporte de residuos sólidos urbanos de bolsa negra ata as estacións de transferencia ou plantas de xestión máis próximas. A xustificación das accións incluídas no devandito capítulo II farase de acordo co establecido no artigo 9º desta orde.
2. O pagamento das axudas efectuarase con cargo ao exercicio orzamentario correspondente, unha vez efectuado o investimento ou realizado o gasto ou a actividade e logo da presentación por parte da entidade beneficiaria, con data límite no 5 de novembro, da documentación que se indica a seguir, así como, se procede, con base no proxecto presentado, a que figure no capítulo en cuestión:
-Solicitude de aboamento efectuada polo beneficiario conforme o modelo que se facilita no anexo III.
-Memoria das actividades realizadas ás cales se refire a axuda.
-Esta memoria, xunto coa solicitude de pagamento e a remisión de calquera outro material (fotografías, publicacións, etcétera) que se considere de interese, acompañarase da oportuna documentación xustificativa, ben orixinal, ben copia compulsada segundo o caso de que se trate:
*Facturas e demais documentos de valor probatorio equivalente con validez no tráfico xurídico mercantil ou con eficacia administrativa, nos termos establecidos no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
As facturas deberán concretar, de maneira axeitada, os conceptos incluídos e as súas características, de xeito que se poida comprobar que se axustan aos requisitos e conceptos subvencionados nesta convocatoria.
A acreditación dos gastos tamén se poderá efectuar mediante facturas electrónicas, sempre que cumpran os requisitos exixidos para a súa aceptación no ámbito tributario.
*Documentación xustificativa do pagamento: orixinal ou fotocopia compulsada de transferencias bancarias, certificacións bancarias ou extractos bancarios. En ningún caso se admitirán xustificantes de pagamento con data posterior á de remate do prazo de xustificación da subvención antes referido.
*De ser o caso, acreditación do importe, procedencia e aplicación, dos fondos propios ou recursos destinados ao obxecto subvencionable.
*Declaración das axudas solicitadas ou concedidas para a mesma finalidade das distintas administracións públicas competentes mediante o anexo II.
*De ser o caso, acreditación de realización en lingua galega da actividade subvencionada, ou da actividade ordinaria da entidade, mediante declaración do representante legal, acompañada dun exemplar dos carteis e demais soportes publicitarios utilizados, documentación dos relatorios, ou documentos internos da entidade, etcétera, segundo proceda.
*Os tres orzamentos que, en aplicación do artigo 29º.3 da Lei de xubvencións de Galicia, deba ter solicitado o beneficiario.
*Documentación xustificativa (fotografías, publicacións, folletos, enderezos na internet, etc.) do cumprimento, por parte do beneficiario da axuda, das obrigas de información e publicidade comunitaria a que se refire o artigo 30º, punto 3.
-No suposto de que as actuacións incluídas no proxecto vaian acompañadas de campañas de educación e sensibilización, deberase achegar un informe completo sobre elas indicando en que consistiron, como se levaron a cabo, número das accións ... e presentarase calquera elemento que se elaborase para as ditas accións (dípticos, carteis, manuais ...).
3. Terá consideración de gasto realizado, segundo o disposto no artigo 29º.2 da Lei 9/2007, do 13 de xuño, o efectivamente pagado con anterioridade á finalización do período de xustificación establecido no punto 2 deste artigo.
Artigo 29º.-Incumprimento e procedemento de reintegro.
O incumprimento das obrigas asumidas polo beneficiario implicará o reintegro do importe percibido, xunto cos xuros de demora devengados desde o momento do seu pagamento ata a data en que se acorde a procedencia do reintegro, nos casos establecidos no artigo 33º da Lei 9/2007, do 13 de xuño, de subvencións de Galicia, en particular nos seguintes:
a) Incumprimento da obriga da xustificación ou xustificación insuficiente.
b) Obtención da subvención sen reunir os requisitos exixidos para a súa concesión, falseando as condicións requiridas para iso ou ocultando aquelas que a impedisen.
c) Incumprimento total ou parcial do obxectivo que fundamentou a concesión da subvención.
d) Incumprimento das condicións impostas a entidade beneficiaria con motivo da concesión da subvención ou axuda.
e) En xeral, cando se incumpra algunha das obrigas establecidas nesta orde, na resolución de concesión ou nos demais supostos previstos na normativa reguladora das subvencións.
Artigo 30º.-Obrigas dos beneficiarios.
1. As actuacións subvencionadas deberán estar rematadas, como máximo, o 31 de outubro de 2011.
2. Segundo o establecido no artigo 15º, punto 3 da Lei 9/2007, do 13 de xuño, de subvencións de Galicia, toda actividade, investimento ou material (incluído o que se difunda de maneira electrónica ou empregando medios audiovisuais) que se realice contando con financiamento obtido a partir destas axudas deberá incluír expresamente a colaboración da Consellería de Medio Ambiente, Territorio e Infraestruturas, así como a imaxe da identidade corporativa deste departamento de acordo coas normas gráficas aprobadas para o efecto e que se poden consultar no enderezo web:
http://www.xunta.es/inicio-identidade-corporativa
3. Ao mesmo tempo, como beneficiario dunha axuda cofinanciada polo Fondo Europeo de Desenvolvemento Rexional con cargo ao Programa Feder Galicia 2007-2013, este deberá cumprir as obrigas de información e publicidade comunitaria establecidas nos artigos 8º e 9º do Regulamento (CE) 1828/2006, modificado polo Regulamento (CE) 846/2009, da Comisión, do 1 de setembro.
Segundo o exixido nesta disposición comunitaria, o beneficiario está obrigado, ao remate da actuación subvencionada e naqueles casos en que a axuda se destine á compra de obxectos físicos (por exemplo minipuntos limpos, equipamentos, ...) ou a realización de melloras en infraestruturas, a difundir o financiamento comunitario a través dunha placa explicativa ou outro medio que cumpra a mesma finalidade, con carácter permanente e visible.
En particular, deberase indicar o tipo e nome da actuación, así como a información que se sinala a continuación.
As medidas de información e publicidade sinaladas deberán incluír os elementos seguintes, que deberán ocupar, como mínimo, o 25% da placa ou cartel:
-O emblema da Unión Europea, de conformidade coas normas gráficas establecidas no Regulamento (CE) 1828/2006, da Comisión, do 8 de decembro, modificado polo Regulamento (CE) 846/2009, da Comisión, do 1 de setembro, e que se poden consultar no seguinte enderezo:
http://europa.eu/abc/symbols/emblem/graphics1_es.htm
-A referencia ao fondo comunitario que cofinancia, neste caso coa mención expecífica de Fondo Europeo de Desenvolvemento Rexional.
-A lenda seguinte: Unha maneira de facer Europa.
Poden descargase exemplos do anterior e na liña do que se facilita a seguir na páxina da Consellería de Facenda:
http://www.conselleriadefacenda.es/web/portal/logos-comunitarios
4. Ceder, con carácter gratuíto e non exclusivo, á Consellería de Medio Ambiente, Territorio e Infraestruturas o dereito de utilización da información técnica, gráfica ou doutro tipo contida na documentación presentada, así como a resultante da realización do proxecto subvencionado, para o seu uso e incorporación nos sistemas de información deste departamento autonómico.
5. Os beneficiarios das axudas a proxectos incluídos nos capítulos III e IV, deberán conservar a documentación por un período de tres anos a partir do peche do programa operativo no cal se incardinan estas axudas, tal como se define no artigo 89º, punto 3, do Regulamento 1083/2006, do Consello.
Ademais, os beneficiarios das axudas reguladas por medio desta orde manterán unha separación contable axeitada para os gastos relacionados coa axuda que facilite o seguimento e control da subvención outorgada, así como a pista de auditoría.
Artigo 31º.-Información e control.
Os solicitantes e beneficiarios quedan sometidos ás actuacións de comprobación e control efectuadas polo órgano competente para resolver, así como ás de control financeiro desenvolvidas pola Intervención Xeral da Comunidade Autónoma, segundo o establecido na Lei 9/2007, do 13 de xuño, de subvencións de Galicia.
Ademais, deberanlle facilitar á Secretaría Xeral de Calidade e Avaliación Ambiental toda a información e documentación complementaria que esta considere precisa para a concesión ou aboamento do importe da subvención.
Artigo 32º.-Financiamento.
As axudas convocadas ao abeiro desta orde financiaranse con cargo ás aplicacións orzamentarias que seguidamente se sinalan:
-Ata un máximo de 589.723  con cargo á aplicación orzamentaria 07.03.541D.460.2 para as actuacións subvencionables do capítulo II desta orde.
-Ata un máximo de 661.613  con cargo á aplicación orzamentaria 07.03.541D.760.1 para as actuacións subvencionables dos capítulos III a IV desta orde.
Dos orzamentos xerais da Comunidade Autónoma de Galicia para o ano 2011, quedando ambos os importes condicionados á existencia de crédito axeitado e suficiente por parte da Consellería de Medio Ambiente, Territorio e Infraestruturas nos citados orzamentos.
De xeito motivado e para os efectos de dar cobertura financeira ao número de solicitudes presentadas poderase acordar, segundo as dispoñibilidades orzamentarias do momento, o incremento do crédito inicial establecido nesta convocatoria, tramitando o oportuno expediente orzamentario de xeración, ampliación ou incorporación de crédito, axustándose en todo ao previsto no artigo 31º da Lei 9/2007, do 13 de xuño, de subvencións de Galicia.
Artigo 33º.-Compatibilidade das axudas.
Estas axudas serán compatibles con outras que, para a mesma finalidade, concedan outras administracións públicas. No caso das actuacións incluídas nos capítulos III e IV, estes proxectos non poden estar cofinanciados tamén polo Fondo Europeo de Desenvolvemento Rexional, por calquera outro fondo ou instrumento financeiro comunitario. En todos os casos, o importe total das axudas non pode superar, illadamente ou conxuntamente con outras, nin o custo elixible do proxecto, de acordo coa normativa sobre gastos subvencionables nin o custo total da actividade que se vaia desenvolver.
No caso de actuacións ás que lle resulte de aplicación algún regulamento comunitario de exención por categorías, en aplicación dos artigos 87º e 88º do Tratado CE, as subvencións outorgadas ao abeiro desta orde non poderán acumularse con outras axudas se isto dá lugar a unha intensidade de axuda superior á permitida pola normativa comunitaria.
En todo caso, a obtención de axudas concorrentes non poderá superar o custo total da actividade ou investimento. En caso de que se superase este, o importe da axuda minorarase o necesario para non superar este límite.
O beneficiario está obrigado a comunicarlle á entidade concedente a obtención de subvencións ou axudas que financien as actividades obxecto desta axuda.
Artigo 34º.-Infraccións e sancións.
O réxime de infraccións e sancións establecido nesta orde é o previsto no título IV da Lei 9/2007, do 13 de xuño, de subvencións de Galicia.
O procedemento sancionador será o establecido no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
Disposicións derradeiras
Primeira.-Esta orde entrará en vigor o día seguinte ao da súa publicación no Diario Oficial de Galicia.
Segunda.-Delégase no secretario xeral da Consellería de Medio Ambiente, Territorio e Infraestruturas o exercicio da competencia para conceder ou denegar as axudas obxecto desta orde consonte o disposto no artigo 13º da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 29 de decembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas
Ver referencia pdf "00200D007P035.PDF"